
DĖL „STATINIO PROJEKTO BENDROJI, DALIES, PAVELDOSAUGOS (SPECIALIOJI) EKSPERTIZĖ, STATINIO PROJEKTO SPRENDINIŲ AUDITAS IR KELIŲ SAUGUMO AUDITAS“ 

1 klausimas
Viešojo pirkimo kvalifikacijos reikalavimuose 5 DPS kategorijai yra nustatytas reikalavimas tiekėjui turėti Kelių saugumo auditorių, kuriam Lietuvos Respublikos įstatymų nustatyta tvarka yra suteikta teisė Lietuvos Respublikoje atlikti kelių saugumo auditą. Atkreiptinas dėmesys, kad pagal Kelių saugumo audito atlikimo reikalavimų ir tvarkos aprašo 4 punkto reikalavimus, Auditą turi atlikti ne mažesnė kaip dviejų asmenų grupė, kurios bent vienas narys yra auditorius. Vienas iš auditą atliekančių asmenų, kuris turi auditoriaus pažymėjimą, turi būti audito grupės vadovas, kuris yra atsakingas už audito atitiktį teisės aktų ir normatyvinių statybos techninių dokumentų reikalavimams. Siūlome įtraukti reikalavimą Tiekėjui turėti ne mažiau kaip dviejų asmenų grupę, kurios bent vienas narys būtų auditorius. Vienas iš auditą atliekančių asmenų, kuris turi auditoriaus pažymėjimą, turi būti audito grupės vadovas, kuris yra atsakingas už audito atitiktį teisės aktų ir normatyvinių statybos techninių dokumentų reikalavimams
Įvertinus tai, kad Vilniaus mieste yra daug sudėtingos konfigūracijos, avaringų sankryžų, kurių projektų įvertinimui nustatytais terminais turėtų būti pasitelkiama itin aukšto profesionalumo komanda, rekomenduojama įtraukti reikalavimą Tiekėjui turėti ne mažiau kaip du auditorius, turinčius auditoriaus pažymėjimą.

1 atsakymas
Kvalifikaciniai reikalavimai yra nustatyti vadovaujantis Tiekėjo kvalifikacijos reikalavimų nustatymo metodika, kurios 21 punktas numato, kad Pirkimo vykdytojas nurodo reikalaujamas kompetencijas, o tiekėjas pateikia siūlomą reikalaujamas kompetencijas galinčių atitikti asmenų skaičių, t. y. Perkančioji organizacija neturi teisės kvalifikaciniuose reikalavimuose nustatyti konkretaus specialistų skaičiaus, reikalingo sutarčiai įvykdyti. Tiekėjas pats sprendžia, kiek specialistų jam reikia, kad tinkamai įvykdytų sutartį. 
Taip pat, atkreipiame dėmesį, kad Techninėje specifikacijoje yra nurodyta, kokiais teisės aktais tiekėjas įsipareigoja vadovautis teikiant paslaugas. 

